ส่วนที่ 1

ข้อมูลสรุป (Executive Summary)

บริษัท เอ็น.ซี. เฮ้าส์ซิ่ง จำกัด (มหาชน) ก่อตั้งเมื่อวันที่ 2 กุมภาพันธ์ 2537
ประกอบธุรกิจพัฒนาอสังหาริมทรัพย์แบบครบวงจร
โดยดำเนินธุรกิจหลักประเภทบ้านจัดสรรพร้อมที่ดินเพื่อขาย ภายใต้ชื่อโครงการ “บ้านฟ้า”
ซึ่งเป็นผู้นำตลาดในเขตกรุงเทพฯ โซนเหนือ ปัจจุบันบริษัทได้ขยายโครงการครอบคลุมพื้นที่หลัก 4
มุมเมือง คือ กรุงเทพฯ โซนเหนือ (เช่น ถนนรังสิต-องค์รักษ์/ถนนลำลูกกา) กรุงเทพฯ โซนใต้
(เช่น ถนนประชาอุทิศ) กรุงเทพฯ โซนตะวันตก (เช่น
ถนนวงแหวนปิ่นเกล้า/ถนนพุทธมณฑลสาย 1) และกรุงเทพฯ โซนตะวันออก (เช่น ถนนศรีนครินทร์)
และภายในเขตเมือง (เช่น ถนนลาดพร้าว) รวมถึงจังหวัดใหญ่ๆ เช่น ชลบุรี และขอนแก่น
ปัจจุบันบริษัทมีทุนจดทะเบียน 1,200 ล้านบาท

บริษัทมีบริษัทย่อย 3 บริษัทซึ่งบริษัทถือหุ้นในสัดส่วนร้อยละ 99.99 คือ บริษัท เอ็น.ซี. พร็อพเพอร์ตี้
แมเนจเม้นท์ จำกัด ประกอบธุรกิจรับบริหารโครงการแบบครบวงจร
ทั้งด้านบริหารการขายและการตลาด การก่อสร้างและการโอน ในลักษณะของการเข้าไปฟื้นฟูกิจการ
และการบริหารร่วมกับเจ้าของที่ดิน บริษัท ควอลิตี้ ลิฟวิ่ง แมเนจเม้นท์ จำกัด
ประกอบธุรกิจการให้บริการบริหารชุมชนแก่โครงการบ้านจัดสรรและอาคารชุดภายหลังการโอน
และบริษัท เอ็น.ซี. เอสเตท จำกัด ประกอบธุรกิจพัฒนาอสังหาริมทรัพย์ในโครงการขนาดเล็ก

บริษัทวางนโยบายการตลาดโดยยึดหลัก “รู้จักบ้าน รู้ใจคุณ”
และมุ่งสร้างความแตกต่างของโครงการและผลิตภัณฑ์จากคู่แข่งโดยทั่วไป
โดยมีลักษณะเฉพาะของการออกแบบบ้านให้มีทางเลือกสำหรับลูกค้า (Adaptive Function
Design) ในการปรับเปลี่ยนพื้นที่ใช้สอยภายในบ้านได้ ประสานระบบคุณภาพมาตรฐานสากล ISO
9001:2000 ทั้งมาตรฐานการออกแบบ การควบคุมการก่อสร้างบ้านของโครงการ
และการสร้างความเชื่อมั่นให้ลูกค้าในด้านการส่งมอบบ้าน ตลอดจนการดูแลโครงการหลังการขาย
เพื่อสร้างความพึงพอใจให้กับลูกค้า

บริษัทให้ความสำคัญเกี่ยวกับการบริหารความเสี่ยงเป็นอย่างมาก
และได้มีการกำหนดและประเมินความเสี่ยงของกิจการ
ตลอดจนมีการกำหนดมาตรการป้องกันและจัดการความเสี่ยงที่มีผลต่อการดำเนินงานของบริษัท
ในปัจจุบันบริษัทมีปัจจัยเสี่ยงหลักๆ 4 ประการ ได้แก่ ความเสี่ยงจากการสร้างบ้านพร้อมอยู่
ความเสี่ยงจากการสร้างบ้านสร้างก่อนขายและบ้านสั่งสร้าง
ความเสี่ยงจากการที่ราคาวัสดุก่อสร้างมีความผันผวน
และความเสี่ยงจากการที่บริษัทมีกลุ่มผู้ถือหุ้นรายใหญ่ถือหุ้นในบริษัทมากกว่าร้อยละ 75
ซึ่งบริษัทได้มีการจัดการบริหารความเสี่ยงดังกล่าวตามรายละเอียดที่ระบุในหัวข้อเรื่องปัจจัยความเสี่ยงในส่วนที่
2 ข้อที่ 1 หน้า 4-6

ในปี 2551 ธุรกิจอสังหาริมทรัพย์ได้รับผลกระทบจากปัจจัยลบหลายประการ
ทั้งจากวิกฤตเศรษฐกิจโลก การขึ้นราคาของน้ำมันและวัสดุก่อสร้าง
ตลอดจนความไม่มีเสถียรภาพทางการเมือง
ซึ่งส่งผลกระทบโดยตรงต่อต้นทุนการดำเนินงานของผู้ประกอบการ
กำลังซื้อและความเชื่อมั่นของผู้บริโภค

ผลกระทบจากปัจจัยลบดังกล่าว ส่งผลให้ในปี 2551
บริษัทและบริษัทย่อยมีผลการดำเนินงานขาดทุนสุทธิ 45.8 ล้านบาท เทียบกับปี 2550
ซึ่งมีขาดทุนสุทธิ 61.6 ล้านบาท บริษัทและบริษัทย่อยมีผลประกอบการขาดทุนสุทธิลดลง 15.8
ล้านบาท หรือลดลงในอัตราส่วนร้อยละ 25.6

ณ วันที่ 31 ธันวาคม 2551 บริษัทและบริษัทย่อย มีสินทรัพย์รวม 3,160 ล้านบาท หนี้สินรวม
1,180 ล้านบาท ส่วนของผู้ถือหุ้นรวม 1,980 ล้านบาท โดยมีทุนชำระแล้วจำนวน 1,186 ล้านบาท

บริษัทและบริษัทย่อย มีโครงการที่เปิดดำเนินการ ณ วันที่ 31 ธันวาคม 2551 รวมทั้งสิ้น 14
โครงการ มูลค่าโครงการรวม 10,092 ล้านบาท โดยเป็นมูลค่าที่ทำสัญญาซื้อขายแล้ว 4,632
ล้านบาท คิดเป็นร้อยละ 45.9 ของมูลค่าโครงการรวมในปัจจุบัน และโอนรับรู้เป็นรายได้แล้ว
4,117 ล้านบาท คิดเป็นร้อยละ 40.8 ของมูลค่าโครงการรวมในปัจจุบัน

ปัจจุบัน บริษัทถือเป็นหนึ่งในผู้นำด้านพัฒนาอสังหาริมทรัพย์ในประเทศไทย โดยดำเนินโครงการ
ทั้งในอดีตและปัจจุบันมากถึง 35 โครงการ ในพื้นที่ทั้ง 4 มุมเมืองของกรุงเทพฯ ได้แก่ โซนเหนือ
โซนใต้ โซนตะวันตก และโซนตะวันออก รวมทั้งโซนในเมือง และจังหวัดใหญ่ๆ ได้แก่ ชลบุรี
และขอนแก่น

(ผู้ลงทุนควรอ่านรายละเอียดข้อมูลในส่วนที่ 2 ก่อนการตัดสินใจลงทุน)